
                                                 Nr.23/12/2007
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea şi completarea Legii nr. 351/2004, legea gazelor, transmisă cu adresa nr.P.l.X 24 din 5 februarie 2007.



În raport de obiectul şi conţinutul reglementării, propunerea legislativă face parte din categoria legilor organice, la fel cu legea asupra căreia intervine legislativ.



În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

    Nr.23/12/2007
R A P O R T

asupra propunerii legislative pentru modificarea şi completarea 
Legii nr. 351/2004, legea gazelor


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea şi completarea Legii nr. 351/2004, legea gazelor, transmisă cu adresa nr.P.l.X 24 din 5 februarie 2007, înregistrată la comisie sub nr.23/12 din 6 februarie 2007.



Senatul a respins propunerea legislativă, în şedinţa din 20 decembrie 2006.



Comisia juridică, de disciplină şi imunităţi a avizat negativ propunerea legislativă, cu avizul nr. 31/73 din 12 februarie 2007.


Consiliul Legislativ, cu avizul nr. 1290 din 21 septembrie 2006, a avizat favorabil propunerea legislativă, formulând observaţii şi propuneri care nu sunt preluate.


Guvernul, prin punctul său de vedere nr.3175 din 20 octombrie 2006, nu susţine adoptarea propunerii legislative.


Propunerea legislativă are ca obiect modificarea şi completarea Legii gazelor nr.351/2004 cu unele dispoziţii potrivit cărora, în opinia iniţiatorilor, se creează cadrul legal care să asigure posibilitatea acordării unei juste despăgubiri proprietarilor de terenuri afectate de capacităţi din domeniul gazelor naturale şi se înlătură îngrădirea dreptului de uz sau de servitute al acestora, ca atribute ale proprietăţii. Intervenţia asupra unor articole din această lege, astfel cum se precizează în expunerea de motive, se impune în vederea corelării lor cu prevederile art.44 din Constituţie.



Această susţinere nu a putut fi reţinută de către membrii comisiei, întrucât Curtea Constituţională s-a pronunţat asupra constituţionalităţii prevederilor art.90 alin.(29 din Legea gazelor nr.351/2004, prin Decizia nr.200/2005, publicată în Monitorul Oficial al României nr.403/2005, respingând excepţia de neconstituţionalitate ridicată asupra lor. În motivarea deciziei, Curtea Constituţională a reţinut că prevederile din Legea gazelor instituie o sarcină gratuită care grevează proprietăţile afectate de capacităţi din domeniul gazelor pe toată durata existenţei acestora. Dreptul de uz şi de servitute asupra acestor terenuri, privesc utilitatea publică, au caracter legal şi se exercită pe toată durata de existenţă a capacităţii respective sau, temporar, cu ocazia retehnologizării unei capacităţi în funcţiune, reparaţiei sau reviziei acesteia.



Cu privire la exercitarea drepturilor de uz şi de servitute asupra unor terenuri afectate de capacităţi care au ca obiect utilităţi publice, Curtea Constituţională s-a mai pronunţat şi prin Decizia nr.72/2004 şi Decizia nr.167/2004, în care se argumentează că prevederile art.44 alin.(1) teza a doua din Constituţie, potrivit cărora „conţinutul şi limitele acestor drepturi sunt stabilite de lege”, precum şi cu prevederile art.136 alin.(5) care consacră caracterul inviolabil al proprietăţii private „în condiţiile legii organice”.



Membrii Comisiei pentru industrii şi servicii au examinat propunerea legislativă în şedinţa din 6 martie 2007 şi au hotărât, în unanimitate, respingerea acesteia, având în vedere motivaţia de mai sus.


La lucrările comisiei au fost prezenţi 18 de deputaţi din totalul de 23 de membri ai comisiei.
                    Din partea Autorităţii Naţionale de Reglementare în domeniul Gazelor Naturale au participat, ca invitaţi, domnul Gheorghe Buliga – vicepreşedinte şi domnul Mihai Goage – consilier juridic.


În raport de obiectul şi conţinutul reglementării, propunerea legislativă face parte din categoria legilor organice, la fel cu legea asupra căreia intervine legislativ.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,
Silvia Vlăsceanu

